**ELŐTERJESZTÉS**

**Körmend város Önkormányzata Képviselő-testülete 2016. május 26-i ülésére**

**Tárgy:** gyermekjóléti beszámoló megtárgyalása

Tisztelt Képviselő-testület!

A minden évben esedékes gyermekjóléti beszámolót tárjuk a Képviselő-testület elé véleményezésre, megtárgyalásra.

**A Körmendi Szociális Szolgáltató és Információs Központ beszámolója:**

A gyermekjóléti alapellátásnak hozzá kell járulnia a gyermek testi, értelmi, érzelmi és erkölcsi fejlődésének, jólétének, a családban történő nevelésének elősegítéséhez, a veszélyeztetettség megelőzéséhez és a kialakult veszélyeztetettség megszüntetéséhez, valamint a gyermek családjából történő kiemelésének a megelőzéséhez, a gyermek hátrányos és halmozottan hátrányos helyzetének feltárásához, és a gyermek szocializációs hátrányának csökkentésével annak leküzdéséhez.

A gyermekjóléti szolgáltatás olyan, a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

* a gyermeki jogokról és a gyermek fejlődését biztosító támogatásokról való tájékoztatás, a támogatásokhoz való hozzájutás segítése,
* a családtervezési, a pszichológiai, a nevelési, az egészségügyi, a mentálhigiénés és a káros szenvedélyek megelőzését célzó tanácsadás vagy az ezekhez való hozzájutás megszervezése,
* a válsághelyzetben lévő várandós anya támogatása, segítése, tanácsokkal való ellátása, valamint szociális szolgáltatásokhoz és gyermekjóléti alapellátásokhoz, különösen a családok átmeneti otthonában igénybe vehető ellátáshoz történő hozzájutásának szervezése,
* a szabadidős programok szervezése,
* a hivatalos ügyek intézésének segítése,
* a veszélyeztetettséget észlelő és jelző rendszer működtetése, együttműködés megszervezése, tevékenységük összehangolása,
* a veszélyeztetettséget előidéző okok feltárása és ezek megoldására javaslat készítése,
* a gyermekkel és családjával végzett szociális munkával (a továbbiakban: szociális segítőmunka) elősegíteni a gyermek problémáinak rendezését, a családban jelentkező működési zavarok ellensúlyozását,
* a családi konfliktusok megoldásának elősegítése, különösen a válás, a gyermekelhelyezés és a kapcsolattartás esetében.

A Gyermekjóléti Szolgálat gondozási tevékenysége :

|  |  |
| --- | --- |
| Alapellátásban gondozott | 73 |
| Védelembe vétel keretében | 24 |
| Utógondozás | 4 |
| Szakellátásban élő | 9 |
| **Összesen** | **110** |

Jelzőrendszer által küldött jelzések száma:

|  |  |
| --- | --- |
| Egészségügyi szolgáltató, védőnői jelzés | 5 |
| Személyes gondoskodást nyújtó szolgálat | 10 |
| Átmeneti gondozást biztosítók | 2 |
| Közoktatási intézmény | 30 |
| Rendőrség | 4 |
| Ügyészség, bíróság | 6 |
| Önkormányzat, jegyző, gyámhivatal | 43 |
| **Összesen** | **100** |

Kezelt probléma típusa szerint tevékenység:

|  |  |
| --- | --- |
| Anyagi | 248 |
| Gyermeknevelési | 242 |
| Beilleszkedési nehézség | 26 |
| Magatartászavar, teljesítményzavar | 93 |
| Családi konfliktus | 83 |
| Életviteli | 74 |
| Szülői elhanyagolás | 1 |
| Családon belüli bántalmazás | 4 |
| Fogyatékosság, retardáció | 3 |
| Szenvedélybetegség | 2 |
| Összesen | **776** |

A Gyermekjóléti Szolgálat szakmai tevékenységeinek adatai:

|  |  |
| --- | --- |
| Információnyújtás | 181 |
| Segítő beszélgetés | 526 |
| Tanácsadás | 275 |
| Hivatalos ügyekben való közreműködés | 141 |
| Családlátogatás | 323 |
| Közvetítés más szolgáltatásba | 69 |
| Első védelembe vételi tárgyaláson való részvétel | 5 |
| Nevelésbe vételi felülvizsgálaton való részvétel | 1 |
| Védelembe vételi felülvizsgálaton való részvétel | 8 |
| Elhelyezési értekezleten való részvétel | 2 |
| Pszichológiai tanácsadás | 7 |
| Jogi tanácsadás | 9 |
| Konfliktuskezelés | 69 |
| Szakmaközi megbeszélés | 6 |
| Adományozás | 92 |
| Szociális helyzetben lévő várandós anya gondozása | 1 |

A Gyermekjóléti Szolgálatnál ellátott és elhanyagolt gyermekek adatai:

|  |  |
| --- | --- |
| Bántalmazott gyermekek száma | Elhanyagolt gyermekek száma |
| fizikai | lelki | fizikai | lelki |
| 3 | 7 | 12 | 5 |

Szabálysértést elkövetett gyermekek gondozása:

|  |
| --- |
| Gyermekek száma |
|  | Nem volt gondozásban | Alapellátásban gondozott | Védelembe vétel keretében gondozott | Összesen | Ebből tulajdon elleni szabálysértő |
| gyermekkorú |  |  | 1 | 1 | 1 |
| fiatalkorú | 5 | 2 | 3 | 10 | 7 |
| **összesen** | **5** | **2** | **4** | **11** | **8** |

A Gyermekjóléti Szolgálat gondozási tevékenységét illetően:

Alapellátás keretében 73 18 év alatti gyermeket gondozott a Szolgálat a 2015. évben, védelembe vétel alatt 24 kiskorú állt, 4 gyermeket láttunk el utógondozás keretében és 9 gyermek szakellátásban él. Ez összesen 110 gondozott gyermekek jelent.

Jelzőrendszer által küldött jelzések száma:

A legtöbb írásbeli jelzést, felkérést az önkormányzattól, gyámhivataltól kapta a Szolgálatunk, 2015. évben 43 esetben. Ezt követi a közoktatási intézményektől érkezett jelzések száma, ami 30 volt a tavalyi évben. Egészségügyi szolgáltatótól, illetőleg védőnőtől 5 alkalommal érkezett Szolgálatunkhoz jelzés. Személyes gondoskodást nyújtó szolgálattól 10, átmeneti gondozást biztosító ellátásból pedig 2 esetben. Rendőrségtől 4, ügyészségtől, bíróságtól pedig 6 alkalommal keresték meg intézményünket.

Kezelt probléma típusa szerint tevékenység:

2015. évben Szolgálatunkhoz a legtöbb esetben anyagi, illetve gyermeknevelési problémával fordultak segítségért az ügyfelek, előbbi 248, utóbbi pedig 242 alkalommal. A magatartás-, valamint teljesítményzavar jelentős a fiatalok körében, tavaly 93 esetben kezeltünk ilyen jellegű problémát. Családi konfliktus 83 alkalommal fordult elő, életviteli gondok pedig 74 esetben jelentkezett Szolgálatunk tevékenységi körében. Gyermekek beilleszkedési nehézségét 26 esetben kezelték a szakemberek. Családon belüli bántalmazás 10, elhanyagolás 17 alkalommal fordult elő 2015-ben. Fogyatékosság, retardáció 3, szenvedélybetegség 2 esetben jelentkezett elsődleges hozott problémaként a klienseink körében.

A Gyermekjóléti Szolgálat szakmai tevékenységeinek adatai:

Segítő beszélgetésre az elmúlt évben 526 alkalommal került sor, tanácsadásra 275, információnyújtásra pedig 181 esetben volt szükség. Családlátogatásra Körmend városában 323 alkalommal mentek a családgondozók, hivatalos ügyek intézésében 141 esetben kérték klienseink a szakemberek segítségét. Adományozás keretében 92 esetben tudtunk a rászorulók segítségére lenni, például élelmiszer, bútor, ruha osztásával, közvetítésével, továbbításával. Intézményünkben 69 alkalommal volt szükség más szolgáltatás felkutatására, hozzájutáshoz való segítségre. Védelembe vételi tárgyalásokon, felülvizsgálaton, illetve elhelyezési értekezleten összesen 16 esetben vettek részt kollégáink. Szakmaközi megbeszélésre a törvényi előírások értelmében 6 alkalommal került sor, továbbá megszervezésre került az Éves Tanácskozás is, melyre a jelzőrendszeri tagokat hívtuk meg.

Szabálysértést elkövetett gyermekek gondozása:

2015. évben 11 esetben fordult elő szabálysértés a Gyermekjóléti Szolgálatunknál, melyből 2 gyermek volt, akit alapellátás keretében, 4 fiatalkorú pedig védelembe vétel keretében gondoztunk.

**A védőnő beszámolója:**

A védőnői szolgálat az egészségügyi alapellátás részeként a családok egészségének megőrzésére, segítésére irányuló megelőző tevékenységet, valamint a betegség kialakulásának, az egészségromlás megelőzése érdekében egészségfejlesztést végez.

Munkáját a mindenkor hatályos jogszabályok és szakmai protokollok szerint végzi. (49/2004.ESCsM rendelet a területi védőnői ellátásról, 26/2014. EMMI rendelet a várandós gondozásról, 51/1997. NM rendelet a kötelező egészségbiztosítás keretében igénybe vehető betegségek megelőzését és korai felismerését szolgáló egészségügyi szolgáltatásokról és szűrővizsgálatok igazolásáról, 26/1997. NM rendelet az iskola-egészségügyi ellátásról)

**Személyi feltételek:**

Az egészségügyi alapellátás keretében három területi védőnői körzet, valamint két iskola egészségügyi körzet került kialakításra. Egy fő csoportvezetői feladatokat is ellát.A területi- és iskolavédőnői körzetet ellátó védőnők főállásúak, munkaidejük heti 40 óra. Az ifjúságvédőnői körzet részmunkaidős, munkaideje heti 30 óra. Rendelkezésre állás a munkanapokon történik. A körzetekben felsőfokú végzettséggel rendelkező védőnők dolgoznak. Nyilvántartási számmal, ÁNTSZ azonosítóval rendelkeznek. A védőnők szakmai felügyeletét a járási vezető védőnő és tisztifőorvos látja el.

A kötelező továbbképzéseken részt vesznek.

A körmendi terület mellett Katafa község is ellátásra kerül.

Jelenleg az ifjúságvédőnői körzet (GYED) távolléte miatt helyettesítéssel van ellátva.

**Tárgyi feltételek:**

A tanácsadó tárgyi feltételei a (49/2004..EszCsM rendelet) a jogszabályban előírtaknak megfelel.

2015. évben történt eszközfejlesztés: 2 db notebook, 1 db fénymásológép, 1db vizsgálóágy

Az iskolai egészségügyi ellátás biztosítása érdekében az iskolák rendelkeznek orvosi szobával ahol a rendeletben meghatározott feltételek adottak. (audiométer hiányzik Olcsai-Kiss Zoltán Ált. Iskola és Rázsó Szakközépiskola és Szakiskola)

A területi védőnői feladatokat a **49/2004. (V. 21.) ESzCsM rendelet** határozza meg.

**A védőnő feladatai**: nővédelem, várandós-, gyermekágyas-, valamint az újszülött kortól a tanulói jogviszony megkezdéséig (0-6 év) a gyermekek gondozása egyénre szabott gondozási terv alapján, védőoltások szervezése, szülői tájékoztatás (oltás, életkorhoz kötött státusvizsgálatok), veszélyeztetettek fokozott gondozása (egészségügyi vagy szociális okból), szülésre felkészítés, szoptatási, táplálási tanácsadás. Jelzési kötelezettsége van a Gyermekjóléti Szolgálat, Gyámügy felé.

Gondozási feladatait tanácsadás, családlátogatás, egészségnevelés formájában látja el.

Önálló védőnői tanácsadás keretén belül végzi a várandós gondozás feladatait, valamint a csecsemő és kisgyermek életkorhoz kötött szűrővizsgálatait.

Óvoda védőnői feladatok ellátása: egészségnevelés, pedicullosis szűrés, krónikus betegek nyilvántartása, fokozott gondozása.

Orvossal tartott tanácsadás.

**Létszámok: 2016. április**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Várandósok** | **Csecsemő** | **Kisded****(1-3 év)** | **Kisgyermek****(3-6 év)** | **Összes gondozotti létszám** | **Fokozott gondozást igénylők** | **Gondozott családok** |
| **I. Pető Ildikó** | 16 | 25 | 55 | 118 | **214** | 52 | 175 |
| **II. Simonné Fülöp Erika** | 18 | 24 | 48 | 100 | **190** | 21 | 151 |
| **III. Tóthné Horváth Anita** | 20 | 28 | 56 | 103 | **207** | 25 | 159 |

**Tanácsadási és látogatási forgalom (éves )**

|  | **Várandós tanácsadás** | **Csecsemő- és kisgyermek tanácsadás** | **Nővédelmi tanácsadás** | **Tanácsadás összesen** | **Várandós látogatás** | **Csecsemő és kisgyermek látogatás** | **Látogatás****összes** |
| --- | --- | --- | --- | --- | --- | --- | --- |
|  | 602 | 1336 | 13 | **1951** | 401 | 2370 | **2771** |

**Gondozásba vett várandósok: 99 fő**

**Születések száma: 85 fő (koraszülött: 5 fő, fejlődési rendellenesség:1 fő)**

**Intézeten kívüli szülés, tervezett otthon szülés: nem volt**

**Státusvizsgálatok** (önálló védőnői szűrővizsgálat) száma: **793** fő **(egészségügyi elváltozások száma: 62 fő)**

A kiszűrt gyermekek a háziorvoshoz lettek irányítva.

**Oltások** száma: **536** fő Az életkorhoz kötött védőoltásokat mindenki megkapta, védőoltási elmaradás nem volt.

**Orvossal végzett tanácsadás**: heti 2 óra (I. és II. körzet)

**Gyámügy, Gyermekjóléti Szolgálat**:

Esetjelzés: 2 fő

Védelembe vétel: 5 fő

**Dokumentáció**: szülői tájékoztatók, státuslapok, oltási nyilvántartó, várandós nyilvántartó, fokozott gondozást igénylők nyilvántartása, oltási tervezet,

**Jelentések**: folyamatos oltási jelentések, el-és beköltözések, OSAP jelentés, éves jelentések, tetvességi jelentések

**Óvodai munka**: tisztaságvizsgálat, pedicullosis szűrés negyedévente (szeptember, január, április)

Az **iskolavédőnő** feladatait a **26/1997. (IX. 3.) NM rendelet az iskola-egészségügyi** **ellátásról** határozza meg.

|  |  |
| --- | --- |
| **Ellátott intézmények** |  |
| **Iskolavédőnői körzet:****Darázsné Pass Ildikó** | **Ifjúságvédőnői körzet:****Kromcsák Zsuzsanna** |
| Kölcsey Utcai Ált Iskola és AMI alsó tagozat | Kölcsey Utcai Ált Iskola és AMI felső tagozat |
| Somogyi Béla Ált Iskola | Kölcsey F. Gimnázium |
| Olcsai-Kiss Zoltán Ált Iskola | Rázsó Szakközépiskola és Szakiskola |
| Hunyadi Úti Tagozat alsó tagozat | Hunyadi Úti Tagozat  |
| **Létszám: 797 fő** | **Létszám: 600 fő** |

**Elvégzett feladatok:**

1. Az éves munkatervhez a védőnői feladatok összeállítása, egyeztetése az iskolaorvossal és a nevelési-oktatási intézmény vezetőjével az iskola egészségnevelési programjában meghatározott feladatok figyelembevételével. Tartalmazza ezen kívül a vizsgálatok ütemezését, higiénés vizsgálatok idejét.

2. A tanulók **védőnői szűrővizsgálata** iskolai tanulók esetében kétévenként (2,4,6,8,10,12 évfolyamon), valamint a 16 éves kori záró vizsgálat elvégzése (adott tanév szeptember 1. és augusztus 31. között 16. életévüket betöltött tanulóknál) az /51/1997.(XII. 18. ) NM rendelet/ alapján:

*(* a testmagasság, testtömeg, a testi fejlettség és tápláltsági állapot hazai standardok szerinti értékelése, a nemi fejlődés értékelése, érzékszervek vizsgálata (látás, kancsalság, hallás) és színlátás vizsgálata 6. osztályban, mozgásszervek vizsgálata: különös tekintettel a lábstatikai problémákra és a gerinc-rendellenességekre, vérnyomásmérés, golyvaszűrés 4. osztálytól)

3. A gyermekek, tanulók **személyi higiénéjének** ellenőrzése tisztasági vizsgálatok keretében kötelező szeptember, január, április hónapokban, illetve probléma esetén szükség szerinti gyakorisággal.

4. **Elsősegély-nyújtási feladatok**

5. Az **orvosi vizsgálatok** előkészítése, megszervezése, részvétel az orvosi vizsgálaton. Az orvos tájékoztatása a védőnői szűrés során talált esetleges elváltozásokról.

6. A **védőoltásokkal** kapcsolatos szervezési, előkészítési feladatok elvégzése, szülők írásban történő értesítése úgy történik, mint a területi védőnői munkában., dokumentáció

A kötelező védőoltások: 6. osztályban DPT, MMR

7. osztályban Hepatitis B elleni védőoltás , lányoknak önkéntes HPV 7.Részvétel az iskolai **egészségnevelési munkában:**

Főbb témakörök: táplálkozási ismeretek, dohányzás káros hatásai, szenvedély-betegségek, mozgás-sport, családi életre nevelés, higiénia, fogápolás, daganatos betegségek megelőzése, here-emlő önvizsgálata, fertőző betegségek, szexuális úton terjedő kórképek /HIV-AIDS, HPV, hepatitis B-C/, allergiás betegségek. - felső tagozat

Egészségnap: Olcsai Ált. Iskola, Somogyi Ált Iskola

Önállóan tartott szakkörök:, csecsemőgondozás, elsősegélynyújtás vetélkedőkre történő felkészítés.

8. **Testnevelési csoportbesorolások**

9.**Pályaválasztási tanácsadás:** pályaválasztás segítése, hogy az egészségügyi problémával, betegséggel küzdők egészségi állapotuknak megfelelő képzésben tudjanak tovább tanulni.

10. **Középiskolában** alkalmassági vizsgálatok, előzetes alkalmassági vizsgálatok a felvételt nyert tanulóknál.

**Dokumentáció**: iskola-egészségügyi törzslap, veszélyeztettek nyilvántartása, testnevelési csoportbesorolás, szülői tájékoztatók- (szűrővizsgálat, oltás), oltási nyilvántartó

Jelentések: tetvességi jelentés, védőoltási jelentések , HPV jelentés Oszir

**Továbbképzések:**

2015. október 20-21. szakmacsoportos továbbképzés Szombathely (3 fő)

december 11. Várandós- gondozás Budapest (2 fő)

**Munkaértekezlet**: 2015. november 20., december 11., 2016. április 29.

**A jegyző beszámolója:**

A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülő vagy más hozzátartozó gondoskodásából kikerülő gyermek helyettesítő védelmének biztosítására irányuló tevékenység. A gyermekvédelem körébe – tágabb értelemben – lényegében beletartozik a gyermek születésétől felnőtté válásáig minden, ami az ő érdekében vele és körülötte, a családban, az óvodában, iskolában, a társadalom bármely területén történik.

A gyermekvédelmi rendszer működtetése állami és önkormányzati feladat.

 A gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése előírja, hogy a helyi önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, amit a képviselő-testület megtárgyal. Az értékelést meg kell küldeni a gyámhatóságnak.

**1. A település demográfiai mutatói, különös tekintettel a 0-18 éves korosztály adataira**

Körmend állandó lakosságának a száma 2015. december 31-én 11401 fő.

Ebből 18 év alattiak:
0-5 éves korúak száma:    491 fő,

6-14 éves korúak száma:   884  fő,

15-18 éves korúak száma: 455 fő,

**2. Az önkormányzat által nyújtott pénzbeli, természetbeni ellátások biztosítása**

A gyermekek védelmét szolgáló pénzbeli és természetbeni ellátások és hatósági intézkedések körét a gyermekek védelméről és a gyámügyi igazgatásról szóló 1997. évi XXXI. törvény és végrehajtási rendelete szabályozza, melyek alapján a települési önkormányzat jegyzőjének feladat és hatáskörébe tartozó feladatok voltak 2015. évben:

       - a rendszeres gyermekvédelmi kedvezmény és pénzbeli ellátás,

       - a rendszeres gyermekvédelmi kedvezményre jogosult gyermek, nagykorúvá vált gyermek hátrányos és halmozottan hátrányos helyzete fennállásának megállapítása.

 Az óvodáztatási támogatás a jegyzői ellátói rendszerből kivezetésre került.

A tárgyévben a települési önkormányzat feladatkörébe tartozott a pénzbeli és természetbeni ellátások közül a települési támogatás (segély) megállapítása, a személyes gondoskodást nyújtó gyermekjóléti alapellátások tekintetében pedig a gyermekjóléti szolgáltatás, a gyermekek napközbeni ellátásának biztosítása.

 **Rendszeres gyermekvédelmi kedvezmény**

A rendszeres gyermekvédelmi kedvezmény meghatározott gyermekintézményi térítési díj kedvezményre (a kedvezmény mértéke bölcsődés, óvodás és 1-8. évfolyamon tanuló gyermekek részére 100 %, ennél idősebb gyermekek esetén 50 %), évente két alkalommal 5.800 - 5.800,- Ft összegű (2015. évben) támogatásra és külön jogszabályban meghatározott kedvezményekre (pl. ingyenes tankönyv) jogosít.

2012. november hónaptól a rendszeres gyermekvédelmi kedvezményre jogosult gyermekek kizárólag természetbeni formában,  *Erzsébet*-*utalványként* kaphatják az évente két alkalommal esedékes juttatást.

A települési önkormányzat jegyzője abban az esetben állapította meg 2015. évben a gyermek rendszeres gyermekvédelmi kedvezményre való jogosultságát, amennyiben a gyermeket gondozó családban az 1 főre jutó havi jövedelem összege nem haladta meg

       - az öregségi nyugdíj legkisebb összegének a 140 %-át, ha a gyermeket egyedülálló szülő, illetve más törvényes képviselő gondozza, vagy a gyermek tartósan beteg, illetve súlyosan fogyatékos, vagy a nagykorú tanulói vagy hallgatói jogviszonyban álló gyermek esetén;

       - az öregség nyugdíj legkisebb összegének a 130 %-át egyéb esetekben, ha a vagyoni helyzet vizsgálata során az egy főre jutó vagyon értéke nem haladja meg a megengedett értéket.

2015. december 31-én rendszeres gyermekvédelmi kedvezményre 188 gyermek volt jogosult. 2015. évben összesen 2 alkalommal 373 gyermek részesült 5.800,- Ft összegű természetbeni juttatásban,  összesen 2.163.400,- Ft összegben.

 A rendszeres gyermekvédelmi kedvezményre való jogosultság megállapításának célja, hogy az anyagi okok miatt veszélyeztetett gyermeket a családja képes legyen a saját otthonában nevelni, gondozni. A rendszeres gyermekvédelmi kedvezmény megállapításánál a nyugdíjminimum százalékában meghatározott jövedelemhatár az elmúlt évben sem emelkedett. A kedvezményre elsősorban azon gyermekek válhatnak jogosulttá, akiknek legalább az egyik szülője munkanélküli, illetve egyéb alacsony összegű ellátásban, például GYES-ben részesül. Az igénybe vehető kedvezmények jellege miatt az egészen kisgyermekek, akik még nem, valamint a felsőfokú tanulmányaikat folytatók, akik már nem vesznek gyermekintézményi ellátást igénybe, illetve tankönyvtámogatást sem kaphatnak, csupán az évi két alkalommal járó támogatásra jogosultak ténylegesen.

Jelentőségét növeli ugyanakkor a támogatási formának, hogy felsőfokú oktatási intézménybe való jelentkezésnél többletpontokat jelent a rendszeres gyermekvédelmi kedvezményre való jogosultság.

A feltételek fennállása esetén a települési önkormányzat jegyzője 1 év időtartamra megállapítja a gyermek rendszeres gyermekvédelmi kedvezményre való jogosultságát. A jogosultság lejártát megelőzően kiküldésre került az érintettek számára egy tájékoztató levél, valamint a kérelem nyomtatvány a szükséges mellékletekkel együtt. Ennek célja az,  hogy a jogosultság megszűnésének időpontját nem követő szülők figyelmét felhívjuk az újbóli igénylésre, mivel, ha az új kérelmet nem nyújtják be időben (a jogosultság megszűnése előtt),  a   kedvezmény csak a kérelem újbóli benyújtásának időpontjától adható meg a kérelmező részére, és a fennmaradó időszakban gyermekétkeztetési térítési díj kedvezményre nem jogosultak.

A **kiegészítő gyermekvédelmi támogatás** 2013. április 1-jétől jogszabályi változás következményeként „pénzbeli ellátás” elnevezéssel – a rendszeres gyermekvédelmi kedvezmény egyik speciális fajtája lett, melyet a gyermek családbafogadó gyámjául kirendelt hozzátartozó igényelhet, ha a gyermek tartására köteles és nyugellátásban vagy más nyugdíjszerű rendszeres ellátásban részesül, továbbá a család megfelel a jövedelmi és vagyoni feltételeknek. Körmenden 1 gyermek után történt kiegészítő gyermekvédelmi támogatás kifizetése.

**Hátrányos helyzet, halmozottan hátrányos helyzet**

2013. szeptember 1-jétől módosult a hátrányos és halmozottan hátrányos helyzet meghatározása, és mint a gyermekvédelmi gondoskodás körébe tartozó hatósági intézkedések egyike, a gyermekek védelméről és a gyámügyi igazgatásról szóló 1997. évi XXXI. törvényben került szabályozásra.

Az új szabályozás alapján **hátrányos helyzetű** az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:

*a)*a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról – önkéntes nyilatkozata alapján – megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,

*b)*a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor az Szt. 33. §-a szerinti aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,

*c)*a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált településfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek.

2015-ben hátrányos helyzetűként 12 gyermeket tartottunk nyilván.

**Halmozottan hátrányos helyzetű**

*a)*az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az *a)-c)*pontjaiban meghatározott körülmények közül legalább kettő fennáll

A gyámhatóság a rendszeres gyermekvédelmi kedvezményre való jogosultság elbírálásával egyidejűleg kérelemre – külön döntésben, a rendszeres gyermekvédelmi kedvezményre való jogosultsággal egyező időtartamra – megállapítja a gyermek, nagykorúvá vált gyermek hátrányos vagy halmozottan hátrányos helyzetének fennállását.

A jegyző a rendszeres gyermekvédelmi kedvezményre való jogosultság elbírálásával egyidejűleg kérelemre, külön döntésben, a rendszeres gyermekvédelmi kedvezményre való jogosultsággal egyező időtartamra megállapítja a gyermek hátrányos vagy halmozottan hátrányos helyzetének fennállását.

Körmenden 2015-ben nem került sor halmozottan hátrányos helyzet megállapításra.

  **Települési támogatás:**

Körmend Önkormányzati támogatásban a gyermek abban az esetben volt részesíthető, ha a gyermeket gondozó család időszakosan létfenntartási problémákkal küzdött, vagy létfenntartását veszélyeztethető helyzetbe került.

A költségvetésünkből biztosított települési támogatási pénzkeretéből 2015. évben 3 család 7 gyermeke részére állapított meg Körmend város polgármestere támogatást, összesen 45.900,- Ft összegben. A támogatás valamennyi esetben pénzben került megállapításra.  Elutasítás nem történt. A támogatás megállapítása többségében a fél kérelmére történt. Fő indokok a gyermekek élelmezésében, lakhatásukban bekövetkező problémák voltak.

A települési támogatásravaló jogosultság megállapításánál jövedelmi helyzetet vizsgáltunk. A települési támogatást kérelmezők nagy részénél természetbeni formában került megállapításra a támogatás vásárlási utalvány, térítési díj hozzájárulás, lakbér, közüzemi díj hátralék átvállalása formájában.

 2015. évben kiskorú gyermekeire tekintettel 75 család részesült települési támogatásbanElutasításra 3 esetben került sor, melynek oka a jövedelemhatár túllépése volt. Az esetek valamivel több, mint 50 %-ában a települési támogatástermészetbeni formában került megállapításra, elsősorban lakbér, közüzemi díj hátralék átvállalása, tűzifa formájában.

2015. évben települési támogatásban részesülő családok száma támogatási alkalmak szerint:

|  |  |  |  |
| --- | --- | --- | --- |
| **1 alkalommal részesült** | **2****alkalommal részesült** | **3****alkalommal részesült** | **4****alkalommal részesült** |
| **3** | **12** | **39** | **21** |

Az elutasítások száma elenyésző, melynek oka, hogy a személyesen nyújtott tájékoztatás alapján a jövedelemhatárt meghaladó érdeklődők be sem adják kérelmüket, valamint, hogy a kérelmek elbírálására hatáskörrel rendelkező bizottság a beadott kérelmek esetén rendkívüli élethelyzetre tekintettel a jövedelemhatár kismértékű túllépése esetén is megállapította a támogatást.

**HATÁROZATI JAVASLAT**

Körmend város Önkormányzata Képviselő-testülete a gyermekjóléti ellátásról szóló beszámolót elfogadja.

**Bebes István**

**polgármester**